‘સાજન’ અને ‘સડક’ની સફળતા પછી સંજય દત્ત નંબર વનના સ્થાનની નજીક હોવાનું મનાય છે. આજના સૌથી સફળ તથા સૌથી વ્યસ્ત કલાકારોમાં સંજયનું સ્થાન મોખરે છે. અમે સંજયને મળ્યા ત્યારે એના શોખ વિશે થોડી વાતો કરી જે જાણવાનું તમનેય ગમશે. અમે મળ્યા ત્યારે મોરેશિયસના પ્રવાસેથી પાછો ફરેલો સંજય તાજોમાજો લાગતો હતો. જો કે તડાકામાં તપીને તેનો વર્ણ તાંબા જેવો થઈ ગયો હતો. ઊંચો અને કસરતથી સજેલી કાયાવાળો સંજય કહે છે: ‘હું મૂળે આઉટડોર અર્થાત બહાર ફરવાવાળો છું. મને સાહસભર્યાં ખેલકૂદ વધુ ગમે છે. એવી રમતો મારી માનીતી છે. મોરેશિયસ અને માલદીવ જેવા ટાપુઓ અવી મર્દાની રમતો માટે શ્રેષ્ઠ સ્થળો છે.’ વાંચો સંજયના શબ્દોમાં એની માનીતી રમતો વિશે.